Doložka
o posúdení vplyvov

1.	Vplyvy na verejné financie:
Z Dohody medzi vládou  Slovenskej republiky a Európskou vesmírnou agentúrou o spolupráci vo  výskume a  využívaní kozmického priestoru na mierové účely (ďalej len „dohoda“) nevyplývajú pre Slovenskú republiku žiadne priame finančné záväzky. Je však potrebné počítať s nákladmi asi 50 000 Eur ročne na zabezpečenie účasti slovenských odborníkov z organizácií výskumu a vývoja na výmene informácií, v školiacich programoch ESA, v programoch výmeny výskumných pracovníkov, pri spoluorganizovaní seminárov ESA, ďalej na zahraničné pracovné cesty slovenských expertov na rokovanie orgánov ESA, prijatie expertov ESA na Slovensku atď. Výdavky vyplývajúce z dohody budú zabezpečené v rámci schválených limitov Ministerstva školstva SR pre príslušný rozpočtový rok, bez dodatočných požiadaviek na rozpočet verejnej správy.

2.	Vplyvy na obyvateľov, hospodárenie podnikateľskej sféry a iných právnických osôb: 
Na základe dohody sa slovenským odborníkom otvoria možnosti bližšej spolupráce so špičkovými európskymi odborníkmi v oblasti vesmírneho výskumu a vývoja, čo bude znamenať možnosť získavať prístup k výsledkom výskumu zameraného hlavne  na kozmickú vedu, pozorovanie Zeme, telekomunikácie, mikrogravitáciu, vývoj nových technológií a inžinierstvo.   

3.	Vplyvy na životné prostredie:  
     Prístup k výsledkom vesmírneho výskumu umožní získavať informácie o výsledkoch monitorovania povrchu Zeme a monitorovania blízkeho vesmíru, čo zásadným spôsobom zlepší predikciu ochrany a tvorby  životného prostredia. 

4.	Vplyvy na zamestnanosť:
      Dohoda otvorí možnosti uplatnenia odborníkov zo Slovenska nielen v technicko– administratívnych štruktúrach samotnej ESA, ale získavať aj pozície v oblasti výskumu a vývoja v iných členských krajinách, s ktorými sa SR dostane do kontaktu počas spolupráce.  

5.	Vplyvy na podnikateľské prostredie:
       
      Vplyv na podnikateľské prostredie bude vysoko pozitívny. Prístup k výsledkom vesmírneho výskumu umožní podnikateľom na Slovensku využiť ich pre rozvoj svojich nových alebo inovovaných tovarov, výroby alebo služieb.